b'\n_START_ARTICLE_\nK\xc3\xb8ge Bugt-planen\n_START_SECTION_\nBaggrund og lovgrundlag\n_START_PARAGRAPH_\nLovgrundlaget for K\xc3\xb8ge Bugt-planens udarbejdelse var Lov om planl\xc3\xa6gning af K\xc3\xb8ge Bugt-omr\xc3\xa5det (nr. 144 af 17. maj 1961). I henhold til lovens \xc2\xa71 var lovens form\xc3\xa5l "...at bist\xc3\xa5 de kommuner i omr\xc3\xa5det langs K\xc3\xb8ge Bugt, som m\xc3\xa5 forventes at blive omfattet eller ber\xc3\xb8rt af en kommende bydannelse i omr\xc3\xa5det, med at tilvejebringe et grundlag for de enkelte kommuners byplanl\xc3\xa6gning, at samordne byplanl\xc3\xa6gningen af omr\xc3\xa5det med hensyn til dets anvendelse m.v. og at sikre omr\xc3\xa5dets udbygning i en hensigtsm\xc3\xa6ssig tidsf\xc3\xb8lge."._NEWLINE_Loven fastslog, at der skulle udarbejdes et forslag til dispositionsplan for omr\xc3\xa5det, at planen skulle f\xc3\xb8lges op af de ber\xc3\xb8rte kommuner, at der skulle laves en tidsf\xc3\xb8lgeplan for udbygningen af s\xc3\xa5vel statslige som kommunale anl\xc3\xa6g, at der kunne ske en overtagelse af detail-byplanl\xc3\xa6gningen, at staten kunne erhverve arealer til udbygningen og at tvivlssp\xc3\xb8rgsm\xc3\xa5l skulle afg\xc3\xb8res af boligministeren med Byplann\xc3\xa6vnets tilslutning.\n_START_SECTION_\nByudviklingsplanernes indhold\n_START_PARAGRAPH_\nK\xc3\xb8ge Bugt-planen fik et indhold, der skulle g\xc3\xb8re den til et forbillede for andre byplaner._NEWLINE_Hovedideen var, at der langs K\xc3\xb8ge Bugt skulle udbygges en r\xc3\xa6kke bydele p\xc3\xa5 den ene side afgr\xc3\xa6nset af K\xc3\xb8ge Bugt, p\xc3\xa5 den anden af en planlagt motorvejsforbindelse, indbyrdes adskilte af tv\xc3\xa6rg\xc3\xa5ende, gr\xc3\xb8nne friarealer og sammenbundet af en S-togsforbindelse, hvis stoppesteder skulle ligge midt i hvert bydel. Industri var planlagt udlagt i s\xc3\xa6rskilte omr\xc3\xa5der p\xc3\xa5 den modsatte side af motorvejsforbindelsen i forhold til boligomr\xc3\xa5derne._NEWLINE_Det var forudset, at der i tilknytning til jernbanestationerne skulle sikres arealer til offentlige tjenester og at den t\xc3\xa6tteste (h\xc3\xb8jeste) bebyggelse skulle samles her, mens stationsfjernere boligomr\xc3\xa5der udlagdes til enfamiliehuse. Der blev lagt v\xc3\xa6gt p\xc3\xa5 udbygningen af stinet i mere eller mindre gr\xc3\xb8nne korridorer, som sammen med fritidsmulighederne ved K\xc3\xb8ge Bugt skulle sikre befolkningens muligheder for friluftsliv og rekreation. Et alsidigt udbud af b\xc3\xb8rneinstitutioner, skoler, sports- og fritidsanl\xc3\xa6g, sociale forsorgsinstitutioner samt indk\xc3\xb8bsmuligheder indgik i planen._NEWLINE_Boligbebyggelsen blev differentieret i omr\xc3\xa5der for parcelhuse, r\xc3\xa6kkehuse og etagehuse._NEWLINE_Til disse zonekort h\xc3\xb8rte en ledsagende tekst, der n\xc3\xb8jere begrundede arealudl\xc3\xa6ggenes omfang, herunder forholdet til anden planl\xc3\xa6gning (fx planlagte veje og forsyningsanl\xc3\xa6g men tillige naturbeskyttelseshensyn).\n_START_SECTION_\nGyldighed\n_START_PARAGRAPH_\nDispositionsplanen for K\xc3\xb8ge Bugt blev tiltr\xc3\xa5dt af Planl\xc3\xa6gningsudvalget for K\xc3\xb8ge Bugt-omr\xc3\xa5det i 1966 og godkendt knapt to \xc3\xa5r senere af boligministeriet._NEWLINE_Planen blev fulgt i \xc3\xa5rene efter godkendelsen, omend udbygningen gik langsommere end oprindelig forudset, blandt andet fordi udbygningen af S-baneforbindelsen gik langsommere end planlagt: banens forl\xc3\xa6ngelse til Vallensb\xc3\xa6k blev afsluttet i 1972, til Hundige i 1976, til Solr\xc3\xb8d Strand i 1979 og til K\xc3\xb8ge i 1983.\n_START_SECTION_\nBetydning\n_START_PARAGRAPH_\nK\xc3\xb8ge Bugt-planen blev fulgt op af en s\xc3\xa6rlig planl\xc3\xa6gning af en K\xc3\xb8ge Bugt Strandpark med bademuligheder, lystb\xc3\xa5dehavne og andre fritids- og rekreationsmuligheder. K\xc3\xb8ge Bugt Strandpark blev \xc3\xa5bnet i 1980.'